Αποβλέπει στην προώθηση καινοτόμων τρόπων μάθησης και διδασκαλίας υψηλής ποιότητας μέσω των νέων τεχνολογιών και του ψηφιακού περιεχομένου. Προτείνει στρατηγικές για ανοικτά μαθησιακά περιβάλλοντα* για την παροχή εκπαίδευσης υψηλότερης ποιότητας. Συμβάλλει στην επίτευξη των στόχων της στρατηγικής Ευρώπη 2020 για την προώθηση της ανταγωνιστικότητας και της ανάπτυξης της Ευρωπαϊκής Ένωσης (ΕΕ) μέσω καλύτερα εξειδικευμένου εργατικού δυναμικού και περισσότερων θέσεων απασχόλησης. Αν και για θέματα εκπαίδευσης είναι αρμόδιες οι χώρες της ΕΕ, η ΕΕ υποστηρίζει το έργο τους: προωθώντας και ανταλλάσσοντας βέλτιστες πρακτικές, υποστηρίζοντας την ανταλλαγή πληροφοριών και παράγοντας οφέλη χάρη στις οικονομίες κλίμακας και στην ανταλλαγή και τη χρήση πληροφοριών πέραν των συνόρων, συμβάλλοντας στην ανάπτυξη και στη διαθεσιμότητα της ψηφιακής τεχνολογίας και του ψηφιακού περιεχομένου μέσω οικονομικής υποστήριξης, συμπράξεων δημόσιου και ιδιωτικού τομέα και συστάσεων. Η εκπαίδευση στην ΕΕ απέτυχε να συμβαδίσει με την ψηφιακή κοινωνία και οικονομία, και η τεχνολογία παρέχει τη δυνατότητα για αύξηση της αποτελεσματικότητας και της ισότητας στην εκπαίδευση. Το Erasmus+, το Ορίζοντας 2020 και άλλα χρηματοδοτικά προγράμματα της ΕΕ παρέχουν κίνητρα και συνθήκες που ενθαρρύνουν συμπράξεις και σχέδια, ιδίως για να εξεταστούν τα εξής θέματα. Ανοικτά μαθησιακά περιβάλλοντα — ευκαιρίες για καινοτομίες: τα ιδρύματα εκπαίδευσης και κατάρτισης θα πρέπει να επανεξετάσουν τις οργανωτικές στρατηγικές τους για την τόνωση καινοτόμων μαθησιακών πρακτικών, οι εκπαιδευτικοί πρέπει να είναι σε θέση να αποκτούν υψηλές ψηφιακές δεξιότητες, παραδείγματος χάριν μέσω ισχυρών κοινοτήτων πρακτικής εφαρμογής και αμοιβών για νέες διδακτικές μεθόδους, οι εκπαιδευόμενοι αναμένουν να αποκτήσουν ψηφιακές δεξιότητες και ικανότητες και να επιτυγχάνουν ευχερώς πιστοποίηση και αναγνώριση των ψηφιακών τους δεξιοτήτων για περαιτέρω μάθηση ή εργασία. Ανοικτοί εκπαιδευτικοί πόροι (ΑΕΠ)* — ευκαιρίες χρησιμοποίησης ανοικτής γνώσης για τη βελτίωση της ποιότητας και της πρόσβασης: οι υψηλής ποιότητας ανοικτοί εκπαιδευτικοί πόροι πρέπει να καταστούν περισσότερο ορατοί και προσβάσιμοι σε όλους τους πολίτες, τα θέματα πνευματικής ιδιοκτησίας θα πρέπει να γίνουν πιο διαφανή πέραν των συνόρων. Συνδεσιμότητα και καινοτομία — συμπράξεις για υποδομές, νέα προϊόντα και υπηρεσίες, και ανταλλαγή και χρήση πληροφοριών: σε κάποιες χώρες της ΕΕ μια καλύτερη υποδομή διαδικτυακής σύνδεσης είναι ακόμη το ζητούμενο. Ανοιχτά πρότυπα συμβατότητας μπορεί να εισαγάγουν οικονομίες κλίμακας στις ψηφιακές εφαρμογές και τα ψηφιακά περιεχόμενα ούτως ώστε να μπορέσει να αναπτυχθεί η αγορά ψηφιακής εκπαίδευσης της ΕΕ. Μια συντονισμένη προσπάθεια για την εκμετάλλευση των ευκαιριών που προσφέρει η ψηφιακή επανάσταση: για καλύτερη αξιοποίηση των μελλοντικών ευκαιριών χρειάζεται μια ολοκληρωμένη προσέγγιση, δηλαδή η διασφάλιση πρόσβασης στο ψηφιακό περιεχόμενο, στην υποδομή τεχνολογίας πληροφοριών και επικοινωνιών, στο κατάλληλο επίπεδο ψηφιακών δεξιοτήτων και στις σωστές οργανωτικές στρατηγικές μπορεί να δημιουργήσει εκπαιδευτική προσφορά ικανή να υποστηρίξει την καινοτομία. Ανοικτά μαθησιακά περιβάλλοντα — ευκαιρίες για καινοτομίες: Η ανακοίνωση προτείνει δράσεις σε επίπεδο ΕΕ και σε εθνικό επίπεδο, μεταξύ των οποίων: παροχή βοήθειας στα εκπαιδευτικά ιδρύματα, στους καθηγητές και στους μαθητές για την απόκτηση ψηφιακών δεξιοτήτων και μεθόδων μάθησης, στήριξη της ανάπτυξης και διαθεσιμότητας ανοικτών εκπαιδευτικών πόρων, ιδίως μέσω της απαίτησης για ανοιχτή πρόσβαση στο πρόγραμμα Erasmus+, σύνδεση των αιθουσών διδασκαλίας μέσω της ανάπτυξης ψηφιακών συσκευών και ψηφιακού περιεχομένου, κινητοποίηση εκπαιδευτικών, μαθητών, οικογενειών και οικονομικών και κοινωνικών εταίρων ώστε να αλλάξει ο ρόλος των ψηφιακών τεχνολογιών στα εκπαιδευτικά ιδρύματα.